PATVIRTINTA

Kauno miesto savivaldybės tarybos

2021 m. birželio 22 d.

sprendimu Nr. T-272

(Kauno miesto savivaldybės tarybos

2022 m. gegužės 24 d.

sprendimo Nr. T-283

redakcija)

**FINANSAVIMO LĖŠŲ, SKIRTŲ KAUNO MIESTO SAVIVALDYBĖS VIETINĖS REIKŠMĖS KELIAMS IR GATVĖMS TIESTI, REKONSTRUOTI, TAISYTI (REMONTUOTI), PRIŽIŪRĖTI IR SAUGAUS EISMO SĄLYGOMS UŽTIKRINTI, NAUDOJIMO IR SKIRSTYMO, OBJEKTŲ EILIŠKUMO NUSTATYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Finansavimo lėšų, skirtų Kauno miesto savivaldybės vietinės reikšmės keliams, gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo ir skirstymo, objektų eiliškumo nustatymo tvarkos aprašas (toliau – aprašas) nustato Kelių priežiūros ir plėtros programos, Europos Sąjungos (toliau – ES) fondų ir Kauno miesto savivaldybės (toliau – Savivaldybė) biudžeto finansavimo lėšų, skirtų Savivaldybės vietinės reikšmės keliams, gatvėms ir kitiems kelių objektams tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, skirstymo tvarką, panaudojimą ir atsiskaitymą už asignavimus, planuojamų remontuoti objektų eiliškumo nustatymo tvarką.

2. Aprašas parengtas vadovaujantis Lietuvos Respublikos kelių įstatymu, Lietuvos Respublikos vietos savivaldos įstatymo 6 straipsnio 22 ir 32 punktais, Lietuvos Respublikos kelių priežiūros ir plėtros programos finansavimo įstatymu, Kelių priežiūros ir plėtros programos finansavimo lėšų naudojimo tvarkos aprašu, patvirtintu Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, ir Lietuvos Respublikos Vyriausybės 2004 m. vasario 11 d. nutarimu Nr. 155 „Dėl Kelių priežiūros tvarkos aprašo patvirtinimo“.

3. Šiuo aprašu siekiama užtikrinti Savivaldybės vietinės reikšmės kelių, gatvių ir kitų kelių objektų gerą būklę ir finansavimo lėšų, skirtų vietinės reikšmės keliams, gatvėms ir kitiems kelių objektams tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, tinkamą paskirstymą ir naudojimą.

**II SKYRIUS**

**LĖŠŲ NAUDOJIMO TVARKA**

4. Finansavimo lėšos, skirtos Savivaldybės vietinės reikšmės keliams, gatvėms ir kitiems kelių objektams tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojamos šia tvarka:

4.1. Kelių priežiūros ir plėtros programos lėšos paskirstomos vadovaujantis Kelių priežiūros ir plėtros programos finansavimo lėšų naudojimo tvarkos aprašu, patvirtintu Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, ir finansavimo sutarties nuostatomis ar sąlygomis:

4.1.1. vietinės reikšmės keliams, gatvėms ir kitiems kelių objektams tiesti, rekonstruoti, kapitališkai remontuoti, saugaus eismo priemonėms įrengti ir vietinės reikšmės kelių objektų teisinei registracijai būtinoms procedūroms atlikti;

4.1.2. vietinės reikšmės kelių ir gatvių priežiūros, paprastojo remonto darbams (ne mažesniame kaip 1000 kv. m plote) ir saugaus eismo priemonėms užtikrinti.

4.2. Savivaldybės biudžeto lėšos naudojamos atsižvelgiant į gatvių ir kitų transporto statinių tiesimo, rekonstravimo, taisymo ir priežiūros darbų trejų metų prioritetinį sąrašą ir skiriamą finansavimą, nurodytą Savivaldybės trimečiame strateginiame veiklos plane.

4.3. ES fondų lėšos naudojamos pagal ES projektų finansavimo sąlygų aprašus.

5. Finansavimo lėšos keliams, gatvėms ir kitiems kelių objektams tiesti, rekonstruoti, taisyti ir prižiūrėti naudojamos:

5.1. keliams, gatvėms projektuoti, tiesti, rekonstruoti, taisyti (remontuoti) ir prižiūrėti;

5.2. tiltams, viadukams, estakadoms, tuneliams, pralaidoms projektuoti, statyti, rekonstruoti, taisyti (remontuoti), prižiūrėti;

5.3. ekstremaliųjų situacijų, ekstremaliųjų įvykių ir įvykių padariniams keliuose, gatvėse likviduoti;

5.4. šaligatviams, pėsčiųjų ir (ar) dviračių takams, elektrinių transporto priemonių (išskyrus elektromobilius) viešosioms įkrovimo prieigoms įrengti, projektuoti, tiesti, rekonstruoti, taisyti (remontuoti) ir prižiūrėti;

5.5. gatvėje ir gatvei naudoti reikalingoje teritorijoje esantiems paviršiaus vandens nuleidimo įrenginiams, lietaus kanalizacijai įrengti, rekonstruoti, taisyti (remontuoti) ir prižiūrėti;

5.6. apšvietimui keliuose (gatvėse) įrengti, rekonstruoti, taisyti (remontuoti) ir prižiūrėti;

5.7. keliuose (gatvėse) esančioms automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti) ir prižiūrėti;

5.8. stovėjimo aikštelėms, skirtoms motorinėms transporto priemonėms arba dviračiams palikti, siekiant tęsti kelionę viešuoju transportu, įrengti, jeigu už naudojimąsi jomis neimamas atlygis;

5.9. darnaus judumo priemonėms pritaikyti specialiųjų poreikių turintiems žmonėms;

5.10. viešojo transporto ir dviračių statymo infrastruktūrai, viešojo transporto eismui organizuoti;

5.11. techninėms eismo reguliavimo ir saugaus eismo inžinerinėms priemonėms įrengti, rekonstruoti, taisyti (remontuoti) ir prižiūrėti;

5.12. viešojo sektoriaus ir privačios partnerystės būdu įgyvendinamiems vietinės reikšmės viešiesiems keliams projektuoti, tiesti, rekonstruoti, taisyti (remontuoti), paskoloms grąžinti ir palūkanoms mokėti, projektų išlaidoms finansuoti;

5.13. apsaugos nuo triukšmo statiniams prie kelių (gatvių) statyti, rekonstruoti, taisyti (remontuoti) ir prižiūrėti;

5.14. daugiabučių namų kiemų vidaus kelių (gatvių) ir daugiabučių namų gyventojų automobilių stovėjimo aikštelėms valstybinėje ir savivaldybių žemėje įrengti, rekonstruoti, taisyti (remontuoti) ir prižiūrėti;

5.15. išlaidoms už želdinius apmokėti, aplinkos apsaugos reikmėms ir žemės rekultivavimo darbams vykdyti tiesiant, rekonstruojant, taisant (remontuojant) kelius (gatves);

5.16. kelių, kelių statinių ir jų užimamos žemės teisinei registracijai būtinoms procedūroms atlikti, daiktinėms teisėms į žemę, šių teisių suvaržymams, juridiniams faktams registruoti;

5.17. finansavimo lėšų naudojimo pagal paskirtį kontrolei, darbų kokybės kontrolės priežiūrai vietinės reikšmės kelių (gatvių) objektuose;

5.18. tiesiant, rekonstruojant, taisant (remontuojant), prižiūrint kelius patirtoms išlaidoms už skirtą žemę, nukeliamus ar (ir) griaunamus statinius, naikinamus želdinius ir kitas naudmenas apmokėti;

5.19. įgyvendinant vietinės reikšmės kelių projektus būtiniems vietinės reikšmės ir valstybinės reikšmės kelių statinių sujungimo darbams, kuriuos vykdant nekeičiami valstybinės reikšmės kelio (statinio) elementų (sankryžų, nuovažų) geometriniai parametrai, finansuoti.

**III SKYRIUS**

**PRAŠYMŲ TEIKIMAS**

6. Planuojamų tiesti, rekonstruoti, taisyti (remontuoti), prižiūrėti vietinės reikšmės kelių, gatvių ir kitų kelių objektų sąrašai sudaromi atsižvelgiant į Savivaldybės strateginio plėtros plano sprendinius, seniūnijų, fizinių ir juridinių asmenų per einamųjų metų laikotarpį pateiktus prašymus (pasiūlymus). Prašymai (pasiūlymai) raštu teikiami ir registruojami Savivaldybės dokumentų valdymo sistemoje „Kontora“.

Fizinių ir juridinių asmenų, kurie 50 procentų ir daugiau prisideda prie vietinės reikšmės kelių (gatvių) remonto darbų, prašymų teikimo tvarką reglamentuoja Kauno miesto susisiekimo komunikacijų ir jų inžinerinių tinklų projektavimo, tiesimo, rekonstravimo, taisymo (remonto) ar priežiūros darbų organizavimo, kai prie šių darbų finansavimo 50 procentų ir daugiau prisideda fiziniai ar pelno nesiekiantys ribotos civilinės atsakomybės juridiniai asmenys, tvarkos aprašas, patvirtintas Savivaldybės tarybos 2020 m. balandžio 28 d. sprendimu Nr. T-160.

7. Pagal Savivaldybės strateginiame plėtros plane numatytus vietinės reikšmės kelių tinklo sprendinius ir visus gautus ir užregistruotus prašymus (pasiūlymus) iki einamųjų metų rugsėjo 1 d. Savivaldybės administracijos atsakingas padalinys sudaro šiuos sąrašus (sąrašus teikia svarstyti ir vertinti Savivaldybės administracijos direktoriaus įsakymu sudarytai nuolatinei komisijai):

7.1. planuojamų tiesti, rekonstruoti ar kapitališkai remontuoti vietinės reikšmės kelių (gatvių) sąrašą, kuriame nurodomos planuojamų atlikti darbų apimtys, objekto schema, matmenys ar projektiniai pasiūlymai;

7.2. vietinės reikšmės kelių (gatvių) priežiūros (paprastojo remonto) sąrašą, kuriame nurodomos darbų apimtys (preliminarios sąmatos);

7.3. tiltų, viadukų, estakadų, tunelių, kuriuos planuojama statyti, rekonstruoti, taisyti (remontuoti), sąrašą, kuris sudaromas atsižvelgiant į Kauno miesto tiltų ir viadukų metinių apžiūrų protokolus ir ekspertų išvadas.

8. Seniūnai privalo užtikrinti kiekvienos seniūnijos bendruomenės informavimą laiku apie šiame apraše nurodytas fizinių ir juridinių asmenų prašymų pateikimo galimybes. Informacija viešai skelbiama seniūnijos interneto svetainėje.

**IV SKYRIUS**

**PRIORITETINIŲ SĄRAŠŲ SUDARYMAS**

9. Visus asmenų prašymus nagrinėja ir vertina Savivaldybės administracijos direktoriaus įsakymu sudaryta nuolatinė komisija (iš ne mažiau kaip 5 asmenų) gatvių ir kitų transporto statinių tiesimo, rekonstravimo, taisymo ir priežiūros darbų trejų metų prioritetiniam sąrašui sudaryti (toliau – Komisija). Į sudaromą Komisiją nariai skiriami iš Savivaldybės administracijos padalinių, atsakingų už miesto planavimą ir architektūrą, miesto tvarkymą, transportą ir eismo organizavimą. Komisija savo veikloje vadovaujasi šiuo aprašu, Savivaldybės administracijos direktoriaus įsakymu patvirtintais Komisijos nuostatais ir kitais Lietuvos Respublikos teisės aktais.

10. Komisija vertina objektus balais pagal šiuos atrankos kriterijus (aprašo priedas):

|  |  |  |
| --- | --- | --- |
| Eil.  Nr. | Kelių ir gatvių atrankos vertinimo kriterijai | Kriterijų reikšmė balais |
| 1. | Kelio (gatvės) eismo intensyvumas | -10–100 |
| 2. | Naudingumas visuomenei | 20 balų už kiekvieną objektą |
| 3. | Viešojo transporto eismas gatvėse | 0–100 |
| 4. | Kelio (gatvės) fizinė būklė | 0–200 |
| 5. | Kelio (gatvės) gretimybių užstatymo intensyvumas | -5–50 |
| 6. | Darbų tęstinumas | 200 |
| 7. | Kelio (gatvės) svarba miestui funkciniu požiūriu | 300 |

11. Komisija kiekvienam kriterijui skiria bendrą balą, kuris nustatomas Komisijos daugumos sprendimu. Komisijos nariai privalo nusišalinti nuo bet kokio dalyvavimo sprendžiant klausimą, jei tai sukels viešųjų ir privačių interesų konfliktą. Apie tai Komisijos narys privalo informuoti Komisijos pirmininką. Apie Komisijos pirmininko nusišalinimą informuojamas Komisijos pirmininko pavaduotojas.

12. Komisija, vadovaudamasi 10 punkte nustatytais kriterijais, balų sumos mažėjimo tvarka sudaro gatvių tiesimo, rekonstravimo, taisymo (remonto) ir priežiūros darbų trejų metų prioritetinį sąrašą (toliau – Gatvių prioritetinis sąrašas).

13. Komisija, vadovaudamasi metinių apžiūrų ir ekspertų išvadomis, sudaro tiltų, viadukų, estakadų, tunelių, kuriuos planuojama statyti, rekonstruoti, taisyti (remontuoti), trejų metų sąrašą (toliau – Tiltų prioritetinis sąrašas).

14. Komisija savo sprendimus įformina protokolu (arba kitu dokumentu), kurį pasirašo Komisijos nariai, turėję balsavimo teisę.

15. Sudaryti prioritetiniai sąrašai teikiami svarstyti Savivaldybės tarybos komitetams ir, atsižvelgus į pateiktas pastabas, pateikiami tvirtinti Savivaldybės tarybai.

16. Jeigu Savivaldybės taryba nepritaria pateiktam sprendimo dėl prioritetinių sąrašų tvirtinimo projektui, jis kartu su pastabomis grąžinamas svarstyti Komisijai. Komisija, įvertinusi pateiktas pastabas, patikslina prioritetinius sąrašus, vėl teikia juos svarstyti Savivaldybės tarybos komitetams ir, atsižvelgusi į pateiktas pastabas, teikia tvirtinti Savivaldybės tarybai.

17. Pagal kiekvienais metais gautus ir užregistruotus prašymus (pasiūlymus) atsakingo Savivaldybės administracijos padalinio sudaryti ir Komisijai pateikti sąrašai Komisijos posėdžių metu peržiūrimi, įvertinami balais ir įrašomi į Gatvių prioritetinį sąrašą. Visi Gatvių prioritetiniame sąraše esantys objektai iš naujo įvertinami balų mažėjimo tvarka.

18. Kiekvienais metais Komisijai įvertinus metinių apžiūrų ir ekspertų išvadas, patikslinamas Tiltų prioritetinis sąrašas.

19. Patikslinti prioritetiniai sąrašai teikiami svarstyti Savivaldybės tarybos komitetams, ir, atsižvelgus į pateiktas pastabas, pateikiami tvirtinti Savivaldybės tarybai.

20. Sudarant kito laikotarpio prioritetinius sąrašus, pirmumo tvarka įtraukiami tie objektai, kurie jau buvo finansuoti praėjusiu prioritetinio sąrašo įgyvendinimo laikotarpiu, tačiau darbai nebuvo užbaigti.

21. Prioritetiniai sąrašai viešai skelbiami Savivaldybės interneto svetainėje.

**V SKYRIUS**

**EINAMŲJŲ METŲ KELIŲ PRIEŽIŪROS IR PLĖTROS PROGRAMOS LĖŠOMIS FINANSUOJAMŲ OBJEKTŲ SĄRAŠO SUDARYMAS**

22. Einamųjų metų Kelių priežiūros ir plėtros programos lėšomis finansuojamų objektų sąrašas sudaromas, atsižvelgiant į einamaisiais metais skiriamą finansavimą.

23. Vadovaudamasis Savivaldybės tarybos patvirtintais prioritetiniais sąrašais, atsakingas Savivaldybės administracijos padalinys sudaro Kelių priežiūros ir plėtros programos lėšomis finansuojamų vietinės reikšmės kelių (gatvių) tiesimo, rekonstravimo, taisymo (remonto), priežiūros ir saugaus eismo sąlygų užtikrinimo einamaisiais metais objektų sąrašą (toliau – Objektų sąrašas).

24. Į Objektų sąrašą objektai įtraukiami balų mažėjimo tvarka. Ne mažiau kaip 70 proc. lėšų skiriama objektams, esantiems Gatvių prioritetiniame sąraše, likusi suma skiriama objektams, esantiems Tiltų prioritetiniame sąraše.

25. Savivaldybės administracija Objektų sąrašą suderina su VĮ Lietuvos automobilių kelių direkcija (toliau – LAKD).

26. Objektų sąrašą tvirtina Savivaldybės administracijos direktorius.

27. Objektų sąrašas gali būti tikslinamas iki finansavimo sutartyje nustatyto termino:

27.1. jeigu reikia keisti objektui skirtą lėšų sumą (atlikus viešuosius pirkimus, vykdant darbus, atsiradus nevykdomų darbų, tikslinant darbo projektą), gali būti tikslinamos Objektų sąraše esančių objektų finansavimo sumos, kurios neturi viršyti prioritetiniuose sąrašuose nurodytų sumų;

27.2. jeigu dėl tam tikrų priežasčių (rangovo neveiksnumas, projekto taisymas, papildomos ekspertizės, kultūros paveldo tyrinėjimai, viešųjų pirkimų problemos, dalies darbų atsisakymas ir t. t.) objekto darbai negali būti vykdomi, jis gali būti išbrauktas iš Objektų sąrašo;

27.3. jeigu dėl kitų objektų darbų nevykdymo ar skirto papildomo finansavimo atsiranda nepanaudotų lėšų, į Objektų sąrašą gali būti įtraukti nauji objektai, kurie yra prioritetiniuose sąrašuose ir kuriems numatytas LAKD finansavimas.

28. Pakeistą (patikslintą) Objektų sąrašą tvirtina Savivaldybės administracijos direktorius.

29. Objektams, esantiems prioritetiniuose sąrašuose, tačiau nefinansuojamiems Kelių priežiūros ir plėtros programos lėšomis, lėšos skiriamos atsižvelgiant į trimečiame strateginiame veiklos plane einamaisiais metais numatytas lėšas.

30. Eismo saugumo priemonėms užtikrinti lėšų skiriama ne mažiau nei numatyta Kelių priežiūros ir plėtros programos finansavimo lėšų naudojimo tvarkos apraše, patvirtintame Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“.

**VI SKYRIUS**

**DARBŲ ATLIKIMO IR ATSISKAITYMO TVARKA**

31. Darbams atlikti ir paslaugoms teikti Savivaldybės administracija pasirašo su viešųjų pirkimų laimėtojais rangos darbų ir paslaugų sutartis.

32. Darbai atliekami Lietuvos Respublikos statybos įstatymo ir kitų teisės aktų nustatyta tvarka per sutartyje nustatytą terminą.

33. Savivaldybės administracija, vadovaudamasi Lietuvos Respublikos įstatymais ir kitais teisės aktais, vykdo objektų, finansuojamų Kelių priežiūros ir plėtros programos, ES fondų ir Savivaldybės biudžeto lėšomis, užsakovo funkcijas, rengia reikiamus dokumentus viešiesiems darbų ir paslaugų pirkimams organizuoti, pirkimų sutartims sudaryti, vykdo darbų kontrolę, organizuoja techninę priežiūrą ir atliktų darbų priėmimą, teikia LAKD ir finansuojančioms institucijoms paraiškas gauti lėšų ir ataskaitas apie lėšų naudojimą.

**VII SKYRIUS**

**BAIGIAMOSIOS NUOSTATOS**

34. Savivaldybės administracijos padalinio, atsakingo už kelių (gatvių) tvarkymą, specialistai kartu su specialistais, atsakingais už viešųjų pirkimų vykdymą, organizuoja projektinės dokumentacijos parengimą, viešuosius pirkimus, sutarčių su rangovais (tiekėjais) sudarymą, statybos darbų techninę priežiūrą, atliktų darbų priėmimą, statybos užbaigimo procedūras, teikia LAKD ataskaitas apie lėšų panaudojimą ir atliktus darbus.

35. Savivaldybės administracijos Centrinis apskaitos skyrius, vadovaudamasis sutartyse numatytomis sąlygomis ir terminais, taip pat rangovų (tiekėjų) atsiskaitymo dokumentais, atsiskaito su rangovais (tiekėjais) pagal sutartis, tvarko Kelių priežiūros ir plėtros programos ir Savivaldybės biudžeto lėšų apskaitą pagal Lietuvos Respublikos buhalterinės apskaitos įstatymą ir kitus teisės aktus, teikia LAKD Kelių priežiūros ir plėtros programos lėšų išlaidų sąmatą ir išlaidų sąmatos įvykdymo ataskaitas.

36. Kelių priežiūros ir plėtros programos, ES fondų ir Savivaldybės biudžeto lėšų panaudojimo pagal paskirtį kontrolė atliekama teisės aktų nustatyta tvarka.

37. Šis aprašas keičiamas ir pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_

Finansavimo lėšų, skirtų Kauno miesto savivaldybės vietinės reikšmės keliams ir gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo ir skirstymo, objektų eiliškumo nustatymo tvarkos aprašo

priedas

**OBJEKTŲ ATRANKOS VERTINIMO KRITERIJAI**

1. Kelio (gatvės) eismo intensyvumas. Vertinimo balas skiriamas atsižvelgiant į kelio (gatvės) kategoriją:

|  |  |
| --- | --- |
| Vertinimo balas | Kelio (gatvės) būklės vertinimo kriterijai |
| 100 | Kelias (gatvė) yra B kategorijos |
| 90 | Kelias (gatvė) yra C kategorijos |
| 50 | Kelias (gatvė) yra D kategorijos |
| -10 | Kelias (gatvė) yra akligatvis |

2. Naudingumas visuomenei. Skiriama po 20 balų už kiekvieną šalia gatvės esančią įstaigą:

2.1. mokyklą;

2.2. darželį;

2.3. ligoninę polikliniką.

3. Viešojo transporto eismas gatvėse. Jeigu gatve važiuoja viešasis transportas:

3.1. skiriama 100 balų, jei visa gatve važiuoja viešasis transportas;

3.2. skiriama 80 balų, jei gatvės atkarpa važiuoja viešasis transportas.

4. Kelio (gatvės) fizinė būklė. Gatvės fizinės būklės įvertinimas atliekamas pagal komisijos, sudarytos Kauno miesto savivaldybės administracijos Miesto tvarkymo skyriaus vedėjo 2022 m. balandžio 15 d. įsakymu Nr. 43-7 „Dėl komisijos sudarymo vietinės reikšmės kelių (gatvių) ir kitų kelio statinių (tiltų, viadukų) būklei įvertinti“, surašytą apžiūros defektų aktą.

|  |  |
| --- | --- |
| Vertinimo balas | Kelio (gatvės) būklės vertinimo kriterijai |
| 200 | Bloga gatvės (ar planuojamos remontuoti atkarpos) būklė – daugiau kaip 50 proc. gatvės dangos ruožų yra pažaidos (įtrūkimai, išdaužos ir pan.), kurių gylis didesnis kaip 50 mm, o plotas didesnis kaip 0,1 kv. m |
| 100 | Vidutinė gatvės (ar planuojamos remontuoti atkarpos) būklė – apie 30 proc. gatvės ruožų yra išdaužų, kurių gylis didesnis kaip 50 mm, o plotas didesnis kaip 0,1 kv. m |
| 0 | Gera gatvės (ar planuojamos remontuoti atkarpos) būklė – pavienės duobės gatvėje, kurių gylis didesnis kaip 50 mm, o plotas didesnis kaip 0,1 kv. m |
| 80 | Gatvė (ar planuojama remontuoti atkarpa) yra su žvyro danga |

5. Kelio (gatvės) gretimybių užstatymo intensyvumas

|  |  |
| --- | --- |
| Vertinimo balas | Kelio (gatvės) būklės vertinimo kriterijai |
| 50 | Kelio (gatvės) gyvenamųjų namų ar kitų statinių užstatymas dvipusis (ne vienbučiais namais arba mišri statyba) |
| 20 | Kelio (gatvės) gyvenamųjų namų ar kitų statinių užstatymas dvipusis (mažaaukštė statyba arba šalia parkų, kapinių ir kt. ) |
| 5 | Kelio (gatvės) gyvenamųjų namų ar kitų statinių užstatymas nėra baigtas (yra tuščių neužstatytų sklypų) |
| -5 | Kelio (gatvės) gyvenamųjų namų ar kitų statinių užstatymo nėra |

6. Darbų tęstinumas. 200 balų skiriama, jei kelio (gatvės) remonto darbai buvo finansuojami ankstesniais metais.

7. Kelio (gatvės) svarba miestui funkciniu požiūriu. Jeigu planuojami darbai kelyje (gatvėje), kuris atitinka miesto plėtros viziją (bendrasis planas, strateginis plėtros planas, miesto dalių (rajonų) jungtys, aplinkkeliai), objektui skiriama 300 balų.

8. Objektai, prie kurių remonto darbų savo lėšomis prisideda fiziniai ar juridiniai asmenys. Objektų, prie kurių remonto darbų 50 ir daugiau procentų savo lėšomis prisideda fiziniai ar juridiniai asmenys, remonto darbai, įvertinant skiriamą finansavimą, atliekami einamaisiais metais, atsižvelgus į asmenų prašymo pateikimo datą.

\_\_\_\_\_\_\_\_\_\_\_\_\_\_\_\_\_\_\_\_\_\_\_